ระเบียบการประปานครหลวง ฉบับที่ 52 ว่าด้วยการเปลี่ยนและการทดสอบมาตรวัดน้ำ (พ.ศ. 2549)

ระเบียบการประปานครหลวง
ระเบียบการประปานครหลวง
ฉบับที่
๕๒
ว่าด้วยการเปลี่ยนและการทดสอบมาตรวัดน้ำ
(พ.ศ.
๒๕๔๙)
 

โดยที่เป็นการสมควรกำหนดการเปลี่ยนและการทดสอบมาตรวัดน้ำให้เหมาะสมกับการปฏิบัติงาน
อาศัยอำนาจตามความในมาตรา ๓๓ (๒) แห่งพระราชบัญญัติการประปานครหลวง พ.ศ. ๒๕๑๐
จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบการประปานครหลวง
ฉบับที่ ๕๒ ว่าด้วยการเปลี่ยนและการทดสอบมาตรวัดน้ำ (พ.ศ. ๒๕๔๙)

ข้อ ๒ ให้ยกเลิกระเบียบการประปานครหลวง ฉบับที่ ๕๒
ว่าด้วยการเปลี่ยนและการทดสอบมาตรวัดน้ำ (พ.ศ. ๒๕๔๔)

ข้อ ๓[๑]
ระเบียบนี้ให้ใช้บังคับตั้งแต่วันที่
๑ เมษายน ๒๕๔๙ เป็นต้นไป

ข้อ ๔ ให้รองผู้ว่าการ (บริการ) รักษาการตามระเบียบนี้
และให้มีอำนาจกำหนดหลักเกณฑ์และวิธีปฏิบัติ เพื่อดำเนินการตามระเบียบนี้

ข้อ ๕ ให้สำนักงานประปาสาขาทำการเปลี่ยนมาตรวัดน้ำในกรณี
ดังต่อไปนี้
๕.๑ มาตรวัดน้ำชำรุดเสียหาย
๕.๒ มาตรวัดน้ำสูญหาย
๕.๓ มาตรวัดน้ำไม่เดิน หรือเดินไม่เป็นปกติ
๕.๔ มาตรวัดน้ำครบวาระการใช้งาน
๕.๕ กรณีอื่นใดที่พิจารณาเห็นสมควรเปลี่ยน

ข้อ ๖ เมื่อพบหรือได้รับแจ้งจากผู้ใช้น้ำว่า มาตรวัดน้ำชำรุดเสียหายหรือสูญหาย
สำนักงานประปาสาขาจะเปลี่ยนหรือติดตั้งมาตรวัดน้ำให้ใหม่ โดยคิดค่าใช้จ่ายแล้วแต่กรณี
ดังนี้
๖.๑ กรณีมาตรวัดน้ำที่ติดตั้งภายนอกบริเวณบ้าน สำนักงานประปาสาขาจะเปลี่ยนมาตรหรือติดตั้งมาตรวัดน้ำให้ใหม่โดยไม่คิดค่าใช้จ่าย
แต่ถ้ามาตรวัดน้ำชำรุดเสียหายโดยการกระทำ ผู้ใช้น้ำจะต้องชำระค่าใช้จ่ายในการเปลี่ยนหรือติดตั้งมาตรวัดน้ำ
และชดใช้ค่าน้ำสูญเสียกับค่าเสียหายที่พึงประเมินได้ทั้งหมด
๖.๒ กรณีมาตรวัดน้ำที่ติดตั้งภายในบริเวณบ้าน หรือมาตรวัดน้ำที่ติดตั้งชั่วคราวผู้ใช้น้ำจะต้องชำระค่าใช้จ่ายในการเปลี่ยนหรือติดตั้งมาตรวัดน้ำ
และชดใช้ค่าน้ำสูญเสียกับค่าเสียหายที่พึงประเมินได้ทั้งหมด
หากเหตุแห่งการชำรุดหรือเสียหายนั้นเกิดจากภัยธรรมชาติที่มิอาจคาดหมายหรือป้องกันได้
สำนักงานประปาสาขาจะเปลี่ยนหรือติดตั้งมาตรวัดน้ำให้ใหม่โดยไม่คิดค่าใช้จ่าย

ข้อ ๗ ให้สำนักงานประปาสาขาจัดทำรายละเอียดมาตรวัดน้ำที่สูญหาย
เพื่อดำเนินการขออนุมัติจำหน่ายออกจากบัญชีทรัพย์สิน

ข้อ ๘ เมื่อได้รับการขอให้ทดสอบมาตรวัดน้ำจากผู้ใช้น้ำ
หน่วยงาน พนักงานที่ปฏิบัติงานตามหน้าที่ของการประปานครหลวง บุคคลหรือหน่วยงานภายนอก
ให้สำนักงานประปาสาขาทำการถอดมาตรวัดน้ำและส่งให้ฝ่ายมาตรวัดน้ำเป็นผู้ทำการทดสอบหรือวินิจฉัยมาตรวัดน้ำ
และรับรองผลการทดสอบ ผลการวินิจฉัยมาตรวัดน้ำที่ชำรุดเสียหาย

ข้อ ๙ ค่าใช้จ่ายในการทดสอบมาตรวัดน้ำ
๙.๑ กรณีผู้ใช้น้ำขอให้ทดสอบมาตรวัดน้ำ
๙.๑.๑ หากผลทดสอบมาตรวัดน้ำเที่ยงตรง ผู้ใช้น้ำต้องชำระค่าใช้จ่ายและค่าบริการทดสอบ
ตามอัตราที่การประปานครหลวงกำหนด
๙.๑.๒ หากผลทดสอบมาตรวัดน้ำคลาดเคลื่อน การประปานครหลวงจะยกเว้นค่าใช้จ่ายและค่าบริการทดสอบ
๙.๒ กรณีหน่วยงานหรือพนักงานที่ปฏิบัติงานตามหน้าที่ของการประปานครหลวง
ขอให้ทดสอบมาตรวัดน้ำ ไม่ต้องคิดค่าใช้จ่ายและค่าบริการทดสอบ
๙.๓ กรณีบุคคลหรือหน่วยงานภายนอกขอให้ทดสอบมาตรวัดน้ำที่ไม่ได้ใช้ในกิจการของการประปานครหลวง
ให้คิดค่าใช้จ่ายและค่าบริการทดสอบ ตามอัตราที่การประปานครหลวงกำหนด


ประกาศ
ณ วันที่ ๒๘ มีนาคม พ.ศ. ๒๕๔๙
วิทิต
อาวุชานนท์
ผู้ว่าการการประปานครหลวง





พัชรินทร์/ผู้จัดทำ
๒๕
พฤษภาคม ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๕๐ ง/หน้า ๑๖๗/๑๘ พฤษภาคม ๒๕๔๙